2019. gada 5. novembrī Rīkojums Nr. 538

Rīgā (prot. Nr. 51 30. §)

**Par apropriācijas pārdali starp Ekonomikas ministrijas budžeta programmām un** **apakšprogrammām**

1. Atbalstīt apropriācijas pārdali 2019. gadā no Ekonomikas ministrijas budžeta apakšprogrammas 29.02.00 "Elektroenerģijas lietotāju atbalsts" 90 000 *euro* apmērā uz budžeta programmu 33.00.00 "Ekonomikas attīstības programma", lai nodrošinātu finansējumu nevalstisko organizāciju īstenotajiem jaunuzņēmumu ekosistēmas veicināšanas pasākumiem.

2. Ekonomikas ministrijai:

2.1. normatīvajos aktos noteiktajā kārtībā sagatavot un iesniegt Finanšu ministrijā pieprasījumu valsts budžeta apropriācijas pārdalei atbilstoši šā rīkojuma 1. punktam;

2.2. saskaņā ar Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (Eiropas Savienības Oficiālais Vēstnesis, 2013. gada 24. decembris, Nr. L352) un normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem piešķirt nevalstiskajām organizācijām finansējumu 90 000 *euro* apmērā jaunuzņēmumu ekosistēmas veicināšanas pasākumu īstenošanai, tai skaitā:

2.2.1. biedrībai "Latvijas Privātā un riska kapitāla asociācija" finansējumu, kas nepārsniedz 30 000 *euro*;

2.2.2. biedrībai "Latvijas Biznesa eņģeļu tīkls" finansējumu, kas nepārsniedz 30 000 *euro*;

2.2.3. biedrībai "Latvijas Start-up uzņēmumu asociācija" finansējumu, kas nepārsniedz 30 000 *euro*;

2.3. uzraudzīt, lai šā rīkojuma 2.2. apakšpunktā minētās nevalstiskās organizācijas nodrošina tām piešķirtā finansējuma izlietošanu tikai jaunuzņēmumu ekosistēmas veicināšanas pasākumu īstenošanai.

Ministru prezidents A. K. Kariņš

Ekonomikas ministra vietā –

iekšlietu ministrs S. Ģirģens